نئو امپرسیونیسم

نئو-امپرسیونیسم یا نو امپرسیونیسم اتا هنری رِمبِش بی‌یه که فرانسه دله قرن نوزهم میلادی شروع بیّه. این شیوه تجربی رئالیسم واکنش بی‌یه که اوائل امپرسیونیسم جریون ره پیش اینگو و نقاشون شروع هاکردنه که علمی و تئوری سیستم جه ات شیوه پیدا هاکنن که تصویر ره قشنگ‌ته و ململ‌ته دیاری هادن. امپرسیونیسم گدر نقاشون خاستنه طبیعت ره همونتی که هسته بکشن ولی رنگ و نور ره اتی ویار هِدا و وِج بمو کشینه؛ نئو-امپرسیونیسم که بمو، تازه نقاشون سعی هاکردنه که علمِ نورِ اصول جه ترکیب‌بندی ره اتی بساجن که شه اَرمونی هنر جه برسن. ژرژ سورا اولین هنرمندی بی‌یه که نئو امپرسیونیست نوم ره بیته و ونه دمبال‌سر پل سیگناک هم این سبک ره جا دمبدا. سال ۱٬۸۸۴ وشون جمع گت‌ته بئی بی‌یه و اتا انجمن شه وسّه بساتنه و هانری-ادموند کراس، آلبر دوبوآ-پیله، ماکسیمیلیان لوس و تئو ون ریسلبرگ هم نئو امپرسیونیست نقاش بَینه و حتا ات‌گال کامیل پیسارو هم این شیوه ره آزمایش هاکرده.

ژرژ سورا اتا تکنیک بساته که وه ره پوینتیلیسم یا نقطه-نقطه دکشی‌ین گتنه و این سبک دله وسّه رنگ‌هایی که هئی جه مخالف هستنه ره جفت-جفت بی‌یلن تا وقتی فاصله جه اِشنی، این رنگ‌ها واحد شکل ره بساجن و چش ِشبکیه وشون ره اتا تشخیص هاده. دیگه خطی وجود نداشته و تموم تابلو ره این نقاط پر کرده.

 دپیته چرخه‎تو 
 پست امپرسیونیسم

 منابع 

رج:امپرسیونیسم
رج:نقاشی